El Cercle Culper va proporcionar informació molt valuosa a George Washington, incloent dades sobre un atac sorpresa de l'exèrcit britànic sobre les forces franceses del tinent general Rochambeau, instal·lades a Newport, Rhode Island després de creuar l'Atlàntic per ajudar l'exèrcit americà, amb qui recentment s'havien aliat. Els britànics tenien intenció de fer circular moneda americana falsa, impresa en el paper emprat pels dòlars continentals, per tal que el Congrés Continental forcés la retirada de la moneda. La xarxa també va obtenir informació sobre l'atac que el General William Tryon realitzaria sobre Connecticut el juliol de 1779 per provocar que Washington dividís les seves tropes i així emboscar-les després amb el tinent general Henry Clinton. Finalment, la xarxa descobrí que un alt rang de l'exèrcit americà, el Major General Benedict Arnold, havia estat conspirant amb el major britànic John André per rendir als britànics la guarnició establerta a West Point, al riu Hudson, un enclavament essencial de l'exèrcit americà. També circulen conjectures sobre un possible intent d'atemptat de la xarxa Culper contra el General Washington, però no hi ha fonts oficials respecte a aquest últim assumpte.